text: [{"text_idx": "#000003", "text": "Haleellaa Israa\u2019eel buufata waraana suuriyaa irratti raawwatteen, loltoonni suuriyaa 3 madaayuun gabaafame"}, {"text_idx": "#000004", "text": "Xiyyaaronni waraana Israa\u2019el 6 halkan kaleessaa daangaa Lubnaan seenuun gara buufata waraana Suuriyaa magaalaa Damashiq cinatti argamuutti boombiiwwan 17 kan darbatan yoo tahu, humni ittisa qilleensa Suuriyaa boombiiwwan 14 ol qilleensa irratti kan fashaleesse tahuu gabaafame. Haata\u2019u malee boombiin lama kuusaa meeshaa waraana Suuriyaa rukutuun loltoonni mootummaa sadi kan maadayaan tahuun beekamee jira."}, {"text_idx": "#000005", "text": "Raashiyaan haleellaa Israa\u2019el kana kan balaaleffatte yoo tahu, ministeerri Ittisa Raashiyaa ibsa baaseen akka jedhetti, Xiyyaaronni waraana Israa\u2019el haleellaa Suuriyaa keessatti raawwataniin xiyyaarota Siviilii lama ummata fe\u2019atanii imalaa turan, balaa hamaa keessa galchanii turan jechuun yakke. Dubbi himaan Ministeera Ittisa Raashiyaa Igor Konashenkov ibsa kenneen, too\u2019attoonni qilleensa Suuriyaa xiyyaarota lamaan daandii imala isaanii jijjiirsisuun balaa kana irraa kan baraaran tahuu hime."}]